Iltalehti koosti tiedot tuomioista, jotka ovat jääneet täytäntöönpanematta vuosien 2013–2019 välisenä aikana. Joukossa on lukuisia vakavia rikoksia.

Tuomiotiedot ovat jääneet lähettämättä käräjäoikeuksista eteenpäin Rikosseuraamuslaitokselle ja Oikeusrekisterikeskukselle. MOSTPHOTOS

Oikeusministeriö kertoi syyskuun alussa, että vuosien 2013–2019 välisenä aikana ainakin 579 tuomiota on tietokatkoksen vuoksi jäänyt panematta täytäntöön.

Virhe ilmeni, kun oikeusrekisterikeskus sai sakkomaksuja henkilöiltä, joilla ei keskuksen tietojen mukaan ollut rikostuomioita.

Iltalehti pyysi Oikeusrekisterikeskukselta diaaritiedot täytäntöönpanematta jääneistä tuomioista. Keskuksen mukaan osa tuomioista on jo jaettu eteenpäin täytäntöönpanoa varten.

– Tarkempi tapauskohtainen selvitystyö tuomioiden täytäntöönpanosta jatkuu Oikeusrekisterikeskuksen ja tuomioistuinten välillä, kertoo Oikeusrekisterikeskuksen tiedonhankintapäällikkö Iivari Huhta.

Tuomiotietojen pitäisi siirtyä käräjäoikeuksista eteenpäin Rikosseuraamuslaitokselle ja Oikeusrekisterikeskukselle, jotka vastaavat tuomioiden täytäntöönpanosta. Tiedot olivat kuitenkin jääneet jumiin käräjäoikeuksissa käytettävään Rikostuomiosovellukseen.

Oikeusministeriön mukaan kyse ei ole tietojärjestelmävirheestä, vaan järjestelmän käyttäjien vastuulla olevasta virheestä.

Osa ehti vanhentua

Osa tuomioista on ehtinyt vanhentua virheen vuoksi. Jos tuomio on vanhentunut, ei vankeusrangaistusta enää voida panna täytäntöön tai tuomittua sakkoa periä. Tuomiot vanhenevat, mikäli niiden täytäntöönpano ei ole alkanut laissa säädetyssä määräajassa.

Vanhentuneita tapauksia on oikeusministeriön mukaan 40 kappaletta. Vanhentuneista tuomioista 29 on sakkotuomioita, joiden yhteismäärä on 11 340 euroa. Lisäksi mukana on 10 korvaustuomiota, joiden yhteismäärä on noin 8 000 euroa. Yksi vanhentuneista tuomioista on nuorisorangaistus, jota ei olisi suoritettu vankilassa.

Yksikään vankeustuomio ei ole vanhentunut.

Sakkotuomiot vanhenevat yleensä viidessä vuodessa. Vankeustuomioiden vanhentumisaika on 5–20 vuotta riippuen rangaistuksen pituudesta. Nuorisorangaistuksen vanhentumisaika on kolme vuotta.